Yhdysvalloissa on saatu lisätietoa miehestä, jonka epäillään lähettäneen kirjepommeja useille presidentti Donald Trumpia arvostelleille henkilöille.

Viranomaisten mukaan eilen kiinni jäänyt epäilty on 56-vuotias Floridan Aventurassa asuva mies. Hän on intohimoinen Trumpin kannattaja ja rekisteröitynyt republikaanipuolueen äänestäjä.

Hänen epäillään lähettäneen kirjepommin ainakin 12 henkilölle, joista suurin osa on ollut toistuvasti Trumpin ja Yhdysvaltain oikeiston arvostelun kohteena.

Mies on kiistänyt syytökset.

Runsaasti aiempaa rikostaustaa

Viranomaistietojen mukaan epäillyllä on tuomio pommiuhkauksen tekemisestä vuodelta 2002. Lisäksi miestä on syytetty varkaudesta, petoksesta, huumerikoksesta ja pahoinpitelystä.

Mies asui valkoisessa pakettiautossa, jonka ikkunat olivat täynnä Trumpia tukevia väkivaltaisia viestejä. Niissä kannustettiin väkivaltaan useita johtavia demokraattipoliitikkoja sekä mediaa kohtaan.

Miehen tiedetään asuneen vielä joitakin vuosia sitten äitinsä luona. Hän teki henkilökohtaisen konkurssin vuonna 2012.

Mies on sosiaalisen median tileillään hyökännyt kovasanaisesti monia niitä henkilöitä kohtaan, joille hän lähetti kirjepommin.

Yhdysvaltain liittovaltion poliisin FBI:n johtaja Christopher Wray kertoi lisätietoja kirjepommiepäillystä. Shawn Thew / EPA

Pommit oli tarkoitettu räjähtämään

Koska yksikään pommeista ei räjähtänyt, aiemmin uskottiin, etteivät ne olleet oikeita räjähteitä.

Yhdysvaltain liittovaltion poliisi FBI kiistää tämän tiedon.

Sen mukaan pommit sisälsivät kuitenkin vaarallista räjähdysherkkää materiaalia. FBI tutkii nyt, olivatko pommit toimivia.

FBI:n mukaan pommeja saattaa löytyä vielä lisää.

Lue myös:

Poliisi ottanut kiinni miehen räjähdepakettien lähettämiseen liittyen Yhdysvalloissa – Trump kiitti viranomaisia nopeasta toiminnasta

"Väkivalta on yhtä amerikkalaista kuin kirsikkapiirakka" – Poliittisella väkivallalla on pitkät juuret Yhdysvalloissa

Yhdysvalloissa tutkitaan uusia pommilähetyksiä – Trump syytti median "loppumatonta vihaa" pommikampanjasta

Mitä Yhdysvalloissa paljastuneesta epäiltyjen pommipakettien sarjasta tiedetään nyt? Vastaanottajissa nimekkäitä demokraatteja, lähettäjä yhä tuntematon